Geen korruptes sal baret dra nie, sê MalemaJulius Malema by die bekendstelling van die EFF Foto: Werner Beukes/SAPA ‘n Video volg onderaan die berig. Die Economic Freedom Fighters (EFF) sal ŉ sterk beleid teen korrupsie hê, het Julius Malema, leier van die beweging, Donderdag by die bekendstelling gesê. “Ons organisasie is gebou op die beginsel van anti-korrupsie. Niemand wat aan korrupsie skuldig bevind word, mag die baret dra nie,” het Malema met sy bloedrooi baret, met die EFF-kenteken daarop, gesê. Malema staar klagte van korrupsie in die landdroshof in Polokwane in die gesig. Hy word daarvan beskuldig dat hy nagenoeg R4 miljoen uit korrupsiebedrywighede verdien het. Hy is tans op borg van R10 000 en staar ook klagte van bedrog, korrupsie, geldwassery, en swendelary in die gesig. Malema het gesê duisende Suid-Afrikaners het op die wekroep reageer wat die EFF op 11 Junie gemaak het, en bydraes versoek het vir “dit wat gedoen moet word”. “Dit is geen geheim nie dat ŉ oorgrote meerderheid van respondente gesê het die EFF moet ŉ radikale, linkse, anti-kapitalistiese en anti-imperialistiese beweging wees met ŉ internasionalistiese siening wat die verkiesing in Suid-Afrika moet teenstaan.” Die geskorste leier van die ANC-jeugliga het gesê die EFF is besig om die “politieke klimaat” te verander, aangesien dit “algemene kennis is dat dit koud is buite die ANC”. “Maar ons maak dit warm buite die ANC.” Malema het gesê pogings om die jong organisasie in diskrediet te bring, sal nie slaag nie. “Ons het die wilskrag. Ons is nie materialisties gedrewe nie. Julle kan alles van ons wegvat, maar julle kan nie ons siele vat nie.” Malema het gesê die EFF is nie “sy organisasie” nie, en dat dit nie “aanbidders van ŉ individu” moet word nie. “Ons is nie soos Agang en al die ander partye nie. Ons het ŉ ander plan,” het Malema bygevoeg. Dié plan sluit glo die ononderhandelbare beginsels van grondonteiening en die nasionalisering van myne, albei sonder vergoeding, in. Die EFF wil wegbeweeg van ŉ diskoers van versoening na een van geregtigheid. ŉ Konferensie oor die EFF se beleide en manifes sal op 26 en 27 Julie in Soweto gehou word. Die EFF sal ŉ “anti-kapitalistiese en anti-imperialistiese ideologie” aanhang en strewe na nie-rassisme en nie-seksisme. “Alhoewel wit kapitalistiese monopolie ŉ vyand van die EFF is, sal niemand in die see in gedryf word nie. Julle gaan gedwing word om te deel.”